Antropologia globală ca program de cercetare, cursul profesorului Laurent Berger (EHESS) la Școala Doctorală Francofonă de Științe Sociale (CEREFREA) a UB

În perioada 28-29 mai 2024, Școala Doctorală Francofonă de Științe Sociale din cadrul CEREFREA Villa Noël a organizat cursul „Antropologia globală ca program de cercetare. Schiță a unei teorii comparate a globalizărilor intercinegetice, intertribale, imperiale și capitaliste” susținut de prof. univ. dr. Laurent Berger, cadru didactic la École des hautes études en sciences sociales (EHESS) din Paris.  
Cursul a dezvoltat o reflecție comparată asupra globalizărilor în diferite momente ale istoriei umanității, urmărind atât globalizările parțiale, cât și globalizările integrale. Discutând, pe de o parte, practicile de transfer și schimbările care au loc de o parte și de alta a frontierei și, pe de altă parte, modul în care natura formațiunilor politice traversate de fluxuri influențează aceste transferuri, cursul și-a propus să arate cum marii clasici ai științelor sociale (Adam Smith, Marx, Weber, Polanyi) au exprimat în operele lor interesul pentru diversele forme de globalizare.
Școala doctorală francofonă de științe sociale (EDFSS) este un program de studii doctorale înființat la București în urmă cu trei decenii, în colaborare cu universități franceze și francofone și care în prezent funcționează în cadrul CEREFREA Villa Noël. Doctoranzii care
urmează acest program beneficiază de o formare interdisciplinară în științe sociale oferită de profesori din universitățile partenere, precum și de burse pentru realizarea tezelor de doctorat în cotutelă din partea Institutul Francez din România.

  
